आर्मीको राम्रो सुरुआत
विभागीय टोली त्रिभुवन आर्मी क्लबको यू–१८ टोलीले लगातार तेस्रोपल्ट ललित स्मृति यु–१८ फुटबल प्रतियोगिताको उपाधि लक्ष्यमा सुखद सुरुआत गरेको छ । प्रतियोगिताको पहिलो दिन मंगलबार आर्मीले सरस्वती क्लबमाथि ४–० को फराकिलो जित हासिल गर्‍यो ।
काठमाडौँ — विभागीय टोली त्रिभुवन आर्मी क्लबको यू–१८ टोलीले लगातार तेस्रोपल्ट ललित स्मृति यु–१८ फुटबल प्रतियोगिताको उपाधि लक्ष्यमा सुखद सुरुआत गरेको छ । प्रतियोगिताको पहिलो दिन मंगलबार आर्मीले सरस्वती क्लबमाथि ४–० को फराकिलो जित हासिल गर्‍यो ।सातदोबाटोस्थित एन्फा कम्प्लेक्स मैदानमा अनुभवी आर्मीका लागि दिनेश हेन्जनले २ र सेसेहाङ आङदेम्बे र विवेक चौधरीले १–१ गोल गरे । सुरुदेखि नै आक्रामक देखिएको आर्मीले अग्रता लिन भने पहिलो हाफको इन्ज्युरी समयसम्म कुर्नुपरेको थियो । फ्रिकिकबाट आएको बललाई सरस्वतीका गोलरक्षक विष्णु केसीले बचाउन नसक्दा सेसेहाङले सिक्स यार्ड बक्सभित्रबाट सहजै गोलमा परिणत गरे ।दोस्रो हाफमा आर्मीले फिनिसिङमा सुधार ल्याए पनि सरस्वतीले खेलमा फर्कने मौका पाएन । ६८ औं मिनेटमा आर्मीका सिनियर टोलीका सदस्य रहेका कप्तान दिनेशले गोल गर्दै आर्मीको अग्रता दोब्बर पारे । विकास खवासको क्रसलाई पेनाल्टी क्षेत्रभित्र अनमार्क उनले खुट्टाको बाहिरी भागले सहजै गोलमा परिणत गराए । ७५ औं मिनेटमा सरस्वतीको डिफेन्स र गोलरक्षकको तालमेल नमिल्दा वैकल्पिक खेलाडी विवेक चौधरीले आर्मीलाई ३–० को सुदृढ अवस्थामा पुर्‍याए । नियमित समयको पाँच मिनेट बाँकीमा कप्तान दिनेशले पेनाल्टी क्षेत्रको ठीकबाहिरबाट सिधै फ्रिकिकमा गोल गर्दै आर्मीको जित पक्का गरे ।त्यसअघि न्युरोड टिम (एनआरटी) ले एक गोलले पछाडि परेको स्थिति उल्टाउादै मछिन्द्र क्लबलाई ३–१ ले पराजित गर्‍यो । १५ औं मिनेटमा मछिन्द्रका कप्तान शरद राईको गोलसँगै पछि परेको एनआरटीका लागि ३० औं मिनेटमा शाहिल केसीले बराबरी गोल गरे । त्यसको दुई मिनेटमै एनआरटीले अग्रता लियो । विपिन थापाको पासमा विशाल क्षत्रीले गोल गर्दै एनआरटीलाई अगाडि बढाए । निर्मल घिसिङले खेलको अन्तिम मिनेटमा गोल गर्दै एनआरटीको जित बलियो पारे ।